**Atvinnuástandið árið 2021**

Árið 2021 voru 14.313 manns að meðaltali atvinnulausir, eða 7,7% af áætluðum mannafla á vinnumarkaði, en árið 2020 voru 15.066 manns að meðaltali atvinnulausir, eða 7,9%.

Frá árinu 2020 til 2021 hefur skráð atvinnuleysi minnkað um 0,2 prósentustig. Atvinnuleysi karla minnkaði um 0,3 prósentustig en atvinnuleysi kvenna um 0,2 prósentustig og var atvinnuleysi karla 7,6% að meðaltali árið 2021 en atvinnuleysi kvenna var 7,7%.



#

# Atvinnuleysi eftir búsetu

Frá árinu 2020 til 2021 hefur atvinnuleysið á höfuðborgarsvæðinu minnkað um 0,3 prósentustig en minnkað á landsbyggðinni um 0,1 prósentustig. Fækkun meðalfjölda atvinnulausra á höfuðborgarsvæðinu var 322 á árinu 2021 en fækkun um 432 á landsbyggðinni.

Meðalatvinnuleysi var mest á Suðurnesjum 15,3% og 7,8% á höfuðborgarsvæðinu árið 2021 en minnst á Norðurlandi vestra, 2,9%.

# Atvinnuleysi eftir aldri

Atvinnulausum 18-24 ára fækkaði að meðaltali um 351 á árinu 2021 og voru að meðaltali 1.568 atvinnulausir í þessum aldurshópi. Hlutfall atvinnulausra 18-24 ára af öllum atvinnulausum var um 10% árið 2021 en 11% árið 2020. Í aldursflokknum 25 til 29 ára fækkaði að meðaltali um 444 á árinu 2021 og var hlutfall þess aldursflokks 18% allra atvinnulausra árið 2021 en 19% árið 2020. Í aldurshópunum 30 ára til 59 ára fækkaði um 759 frá 2020 en hlutfall þeirra af öllum atvinnulausum hækkaði lítilsháttar. Hvað varðar aldursflokkinn 60 til 69 ára fjölgaði í honum um 138 að meðaltali frá árinu 2020 og fór hlutfall atvinnulausra í þessum aldursflokki úr 8% í 9% árið 2021.

# Atvinnuleysi eftir lengd

Þeir sem hafa verið atvinnulausir lengur en 12 mánuði á árinu 2021 voru að meðaltali 5.113 en 2.870 á árinu 2020 og fjölgaði þeim um 2.243 á árinu 2021. Fjölgunin stafaði af mikilli aukningu atvinnuleysis vegna covi-19. Alls voru um 34% allra atvinnulausra yfir 1 ár á árinu 2021 en um 17% árið 2020. Fjöldi þeirra sem höfðu verið 6 til 12 mánuði á atvinnuleysisskrá á árinu 2021 var 4.560 eða um 30% allra á atvinnuleysisskrá en 3.927 og um 24% árið 2020.

**Útgefin U1 og U2 vottorð**

Alls voru gefin út 570 U1 vottorð (staðfesting tryggingatímabila frá Íslandi til EES-ríkja) á árinu 2021 sem er fækkun um 366 vottorð frá 2020. Flest vottorðin voru til Póllands eða 202 sem er um 35% allra útgefinna  U1 vottorða. Fjöldi U1 vottorða til Tékklands var 65, 47 vottorð voru gefin út til Spánar og Tékklands og 36 til Slóvakíu.

Hvað varðar útgefin U2 vottorð til EES-ríkja voru gefin út 1.613 vottorð sem er fækkun  um 448 vottorð frá árinu 2020. Langflest U2 vottorð voru gefin út til Póllands eða 962 sem er um 60% allra útgefinna U2 vottorða, næstflest U2 vottorð voru gefin út til Litáen 148, til Spánar 76, til Tékklands 67 og til Lettlands 42 U2 vottorð.

Móttekin U2 vottorð til Íslands frá EES-ríkjum voru samtals 71 árið 2021 eða nánast óbreytt frá árinu 2020, fjölgaði um 4.  Langflestir atvinnuleitendur sem komu til Íslands með U2 vottorð voru frá Danmörku eða 43 sem er um 61%, næstflestir komu frá Spáni 7.

# Hópuppsagnir árið 2021

Á árinu 2021 bárust Vinnumálastofnun 9 tilkynningar um hópuppsagnir, þar sem 497 manns var sagt upp störfum.

Flestir misstu vinnuna á árinu 2021 í flutningum eða 253, í fiskvinnslu 84, í sérfræðistarfsemi 57, í fjármála- og tryggingastarfsemi 55 og í verslun 48. Um 77,5% tilkynntra hópuppsagna á árinu 2021 voru á höfuðborgarsvæðinu um 10,5% á Suðurnesjum, 6,4% á Vesturlandi, og 5,6% á Norðurlandi eystra.

# Upplýsingar um gjaldþrot árið 2021

Alls fengu 1.004 einstaklingar greitt úr Ábyrgðarsjóði launa á árinu 2021 samanborið við 1.294 á árinu 2020. Greiddar voru kröfur launamanna og lífeyrissjóða vegna alls 196 þrotabúa á árinu 2021 en 288 þrotabúa árið 2020.

# Atvinnuleyfi, útsendir starfsmenn og starfsmannaleigur á árinu 2021

Á árinu 2021 voru gefin út 758 ný tímabundin atvinnuleyfi samanborið við 469 á árinu 2020. Að auki voru 910 leyfi framlengd árið 2021 en 885 árið 2020. Árið 2021 störfuðu samtals 932 starfsmenn á vegum 28 starfsmannaleiga á Íslandi en 1.485 hjá 41 starfsmannaleigu árið 2020. Auk þess störfuðu 615 útsendir starfsmenn hjá 91 þjónustufyrirtæki árið 2021 en 691 starfsmaður hjá 82 þjónustufyrirtækjum árið 2020.













